CELEX: 32012D0630
Language: lt
Date: 1349395200000
Title: 2012/630/ES: 2012 m. spalio 5 d. Komisijos įgyvendinimo sprendimas dėl Kanados teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus  Tekstas svarbus EEE

12.10.2012   
            
            
               LT
            
            
               Europos Sąjungos oficialusis leidinys
            
            
               L 278/17
            
         KOMISIJOS ĮGYVENDINIMO SPRENDIMAS
   2012 m. spalio 5 d.
   dėl Kanados teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus
   (Tekstas svarbus EEE)
   (2012/630/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (1), ypač į jo 5 straipsnio 6 dalį,
   kadangi:
   
               (1)
            
            
               2009 m. birželio 12 d. Komisija suteikė įgaliojimus Europos vertybinių popierių rinkos priežiūros institucijų komitetui (CESR), kurio užduotis perėmė Europos vertybinių popierių ir rinkų institucija (EVPRI), įsteigta 2011 m. sausio 1 d. remiantis 2010 m. lapkričio 24 d. Europos Parlamento ir Tarybos reglamentu (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) (2) (EVPRI), ir paprašė pateikti rekomendaciją dėl kredito reitingų agentūroms taikomos Kanados teisės ir priežiūros sistemos techninio įvertinimo;
            
         
               (2)
            
            
               2012 m. balandžio 18 d. pateiktoje rekomendacijoje EVPRI teigė, kad kredito reitingų agentūroms taikoma Kanados teisės ir priežiūros sistema turėtų būti laikoma atitinkančia ES kredito reitingų agentūrų reguliavimo sistemą;
            
         
               (3)
            
            
               pagal Reglamento (EB) Nr. 1060/2009 5 straipsnio 6 dalies antrą pastraipą siekiant nustatyti, ar trečiosios valstybės teisės ir priežiūros sistema atitinka Reglamentą (EB) Nr. 1060/2009, reikia įvertinti, ar įvykdytos trys sąlygos;
            
         
               (4)
            
            
               pirmoji sąlyga: kredito reitingų agentūros turi turėti tos trečiosios valstybės leidimą ar būti joje registruotos, joms nuolat turi būti taikoma veiksminga priežiūra ir jos privalo laikytis taisyklių. Kanadoje sukurta visapusiška teisiškai privaloma sistema, reguliuojanti kredito reitingų agentūras ir kredito reitingų naudojimą. 2012 m. sausio 27 d. priimtas Nacionalinis įstatymas 25–101 dėl paskirtųjų reitingų organizacijų (angl. Designated Rating Organizations); jis įsigaliojo 2012 m. balandžio 20 d. Pagal šią sistemą reikalaujama, kad kredito reitingų agentūra būtų įregistruota Kanados vertybinių popierių administratorių asociacijoje (KVPAA, angl. Canadian Securities Administrators), ir numatyta KVPAA vykdoma nuolatinė kredito reitingų agentūros priežiūra. Kad KVPAA galėtų vykdyti priežiūros užduotis, jai suteikti visapusiški įgaliojimai. KVPAA suteikti įgaliojimai reikalauti leisti susipažinti su kredito reitingų agentūrų tvarkomomis knygomis, duomenimis ir dokumentais ir prašyti pateikti kitą susijusią informaciją, įskaitant telefoninius įrašus ir duomenų srauto duomenis. KVPAA taip pat suteikti įgaliojimai atlikti patikrinimus vietoje, tirti ir tikrinti knygas bei duomenis. Be to, KVPAA, naudodamasi bet kuriais įgaliojimais, kuriais galima pasinaudoti vertybinių popierių teisės aktų pažeidimo atveju, kredito reitingų agentūrai, pažeidusiai Nacionalinį įstatymą 25–101, gali iškelti bylą. KVPAA gali, be kita ko, gali priimti sprendimą panaikinti paskirtosios reitingų organizacijos paskirtosios įstaigos statusą, skirti iki 1 000 000 CAD baudą už kiekvieną teisinių įsipareigojimų nevykdymo atvejį ir reikalauti, kad paskirtoji reitingų organizacija ištaisytų visus ankstesnius neatitikimus. 2012 m. balandžio 30 d. KVPAA visas Kanadoje įsikūrusias kredito reitingų agentūras įregistravo kaip paskirtąsias reitingų organizacijas ir nuo tos dienos vykdo nuolatinę jų priežiūrą. Ontarijaus vertybinių popierių komisija, kaip pagrindinė KVPAA priklausanti priežiūros institucija, ketina atlikti patikrinimus vietoje bent kartą per dvejus metus. EVPRI ir KVPAA sudarytame bendradarbiavimo susitarime numatytas keitimasis informacija, susijusia su reikalavimų laikymosi užtikrinimo ir priežiūros priemonėmis, taikomomis tarpvalstybinę veiklą vykdančioms kredito reitingų agentūroms;
            
         
               (5)
            
            
               antroji sąlyga: trečiosios valstybės kredito reitingų agentūroms turi būti taikomos teisiškai įpareigojančios taisyklės, lygiavertės nustatytosioms Reglamento (EB) Nr. 1060/2009 6–12 straipsniuose ir I priede. Kanados teisės ir priežiūros sistema atitinka Reglamento (EB) Nr. 1060/2009 tikslus, susijusius su interesų konfliktų valdymu, organizaciniais procesais ir procedūromis, kuriuos turi taikyti kredito reitingų agentūra, reitingų kokybe ir reitingų nustatymo metodais, kredito reitingų atskleidimu, taip pat bendru ir periodiniu informacijos apie kredito reitingų nustatymo veiklą atskleidimu. Todėl pagal Kanados sistemą numatoma lygiavertė apsauga, t. y. užtikrinamas kredito reitingų agentūrų sąžiningumas, skaidrumas bei geras valdymas ir kredito reitingų nustatymo veiklos patikimumas;
            
         
               (6)
            
            
               trečioji sąlyga: reguliavimo sistema trečiojoje valstybėje turi būti užkertamas kelias tos trečiosios valstybės priežiūros institucijoms ir kitoms viešosios valdžios institucijoms kištis į kredito reitingų turinį ir nustatymo metodus. Šiuo atžvilgiu pagal Nacionalinio įstatymo 25–101 A priedo B skirsnį reikalaujama, kad kredito reitingų agentūros sudarytų komitetą, atsakingą už griežtos oficialios naudojamų metodų, modelių ir pagrindinių reitingų nustatymo prielaidų nustatymo ir peržiūros procedūros įgyvendinimą. Nei KVPAA, nei jokia kita viešosios valdžios institucija neturi įgaliojimų kištis į šį procesą arba į kredito reitingų turinį ar reitingų nustatymo metodus;
            
         
               (7)
            
            
               atsižvelgiant į išnagrinėtus veiksnius, galima laikyti, kad Kanados kredito reitingų agentūrų teisės ir priežiūros sistema atitinka Reglamento (EB) Nr. 1060/2009 5 straipsnio 6 dalies antroje pastraipoje nustatytas sąlygas. Todėl Kanados kredito reitingų agentūrų teisės ir priežiūros sistema turėtų būti laikoma atitinkančia Reglamentu (EB) Nr. 1060/2009 nustatytą teisės ir priežiūros sistemą. Komisija, bendradarbiaudama su EVPRI, toliau stebės Kanados kredito reitingų agentūrų teisės ir priežiūros sistemos pokyčius ir sąlygų, kuriomis remiantis priimtas šis sprendimas, vykdymą;
            
         
               (8)
            
            
               šiame sprendime numatytos priemonės atitinka Europos vertybinių popierių komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Taikant Reglamento (EB) Nr. 1060/2009 5 straipsnį, Kanados kredito reitingų agentūrų teisės ir priežiūros sistema laikoma atitinkančia Reglamento (EB) Nr. 1060/2009 reikalavimus.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2012 m. spalio 5 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 302, 2009 11 17, p. 1.
   
      (2)  OL L 331, 2010 12 15, p. 84.